

MESTO KOŠICE

**Materiál na rokovanie Mestského zastupiteľstva v Košiciach**

|  |  |
| --- | --- |
| **Názov materiálu** | Program rozvoja mesta Košice 2015-2020 s výhľadom do roku 2025 |
| **Predkladá** | MUDr. Richard Raši, PhD., MPH, primátor mesta Košice |
| **Spracovateľ** | Oddelenie strategického rozvoja |
| **Dátum rokovania** | 22.6.2015 |
| **Číslo spisu** | A/2015/07365 |
| **Uznesenie** | **MZ MR** |

**Návrh na uznesenie**

Mestské zastupiteľstvo v Košiciach

podľa § 10 ods. 3 písm. e) zákona č. 401/1990 Zb. o meste Košice v znení neskorších predpisov a § 6 ods. 2 písm. d) Štatútu mesta Košice

1. **schvaľuje**

Program rozvoja mesta Košice 2015-2020 s výhľadom do roku 2025

1. **žiada primátora mesta Košice**
2. Zabezpečiť materiálno-technické a personálne podmienky v rámci MMK pre implementáciu Programu rozvoja mesta Košice 2015 – 2020 (2025)
3. Zabezpečiť akceptovanie cieľov a opatrení stanovených v Programe rozvoja mesta Košice 2015 – 2020 (2025) v pripravovanej aktualizácií Územného plánu mesta Košice
4. Zabezpečiť kompatibilitu programového rozpočtu mesta Košice s cieľmi a opatreniami Programu rozvoja mesta Košice 2015-2020 (2025)

T: stály

**Dôvodová správa k Programu rozvoja mesta Košice 2015 – 2020 (2025)**

Program rozvoja mesta Košice pre obdobie rokov 2015 – 2020 s výhľadom do roku 2025 (ďalej len PRM) je jedným zo základných rozvojových dokumentov mesta Košice, ktorý:

1. je vypracovaný v súlade s platnou legislatívou (Zák. č.539/2008 Z.z v znení Zák. č.309/2014 Z.z),
2. vzťahuje sa na celé územie mesta Košice, vrátane všetkých jeho 22 Mestských častí a platí a je usmerňujúcim dokumentom pre všetkých, ktorí na jeho území plánujú rozvojové aktivity,
3. je východiskom pre tvorbu a aktualizáciu plánov rozvoja Mestských častí, resp. akčných plánov Mestských častí, ako priemetov stratégie rozvoja mesta Košice. Mestské časti v prípade akceptovania cieľov a opatrení uvedených v PRM si dopracujú iba svoje vlastné Akčné plány (AP),
4. vzťahuje sa na obdobie, ktoré je totožné s programovým obdobím pre čerpanie finančných prostriedkov z Európskych investičných a štrukturálnych fondov (2014 – 2020). PRM je tak podkladom pre príležitosť čerpania externých zdrojov v tomto programovom období; je základom pre v súčasnosti vypracovávanú „Integrovanú územnú stratégiu udržateľného mestského rozvoja mesta Košice s vymedzeným územím ďalších 30tich okolitých obcí, ako podmienky pre možnosť čerpania finančných prostriedkov na rozvoj mesta z Integrovaného regionálneho operačného programu (IROP),
5. je v súlade so súčasne platným  Územným plánom mesta Košice a bude východiskom pri jeho aktualizácii,
6. je významným príspevkom k rozvoju košického kraja a je v súlade s Programom hospodárskeho a sociálneho rozvoja KSK (2007-2013), resp. sa stáva jedným z významných podkladov tvorby nového Programu rozvoja košického samosprávneho kraja pre nasledujúce obdobie,
7. analyzuje interné a externé prostredie mesta a využíva potenciál a reálne príležitosti pre jeho rozvoj, navrhuje riešenia prioritných problémov a príležitostí rozvoja mesta,
8. definuje stratégiu rozvoja mesta (vízia 2025 a 17 cieľov rozvoja mesta) a určuje mechanizmus jej realizácie prostredníctvom programových rozvojových oblastí (8) s definovaním cieľov, opatrení a prostredníctvom troch ročných akčných plánov vrátane plánu financovania vybraných aktivít *(*Projektových zámerov PZ) vo väzbe na programové rozpočtovanie samosprávy mesta,
9. mechanizmom realizácie stratégie rozvoja mesta prostredníctvom procesov tvorby krátkodobejších akčných plánov, monitoringu[[1]](#footnote-1), aktualizácie a vyhodnocovania[[2]](#footnote-2), je dokumentom flexibilným a umožňuje reagovať na nové rozvojové výzvy – podnety, potreby, problémy, príležitosti,
10. bol pripomienkovaný odbornou a laickou verejnosťou a je otvoreným a verejne dostupným rozvojovým dokumentom mesta pre jeho ďalšiu komunikáciu a aktualizáciu,
11. bol posúdený Okresným úradom Košice, odborom starostlivosti o životné prostredie, podľa Zák. č. 24/2006 Z.z. o posudzovaní vplyvov na životné prostredie, ktorý Rozhodnutím zo dňa 30.04.2015 rozhodol, so zohľadnením všetkých doručených stanovísk, že návrh PRM pre mesto Košice 2015 – 2020 (2025) nemá zásadné vplyvy na životné prostredie a nie je potrebné ďalej ho posudzovať. Požiadavky, ktoré vyplynuli zo záverov tohto rozhodnutia sú súčasťou Programu rozvoja mesta Košice na roky 2015 – 2020 (2025), resp. budú predmetom jeho aktualizácie v súlade s popísaným mechanizmom realizácie rozvojového dokumentu mesta.

Jednotlivé oblasti **Programu rozvoja mesta Košice 2015 - 2020 (2025)** sú v dokumente usporiadané v poradí tak, aby bol ústretový k tým, ktorí ho budú využívať k rozhodovaniu a realizácií a v  súlade so zákonom o podpore regionálneho rozvoja obsahuje nasledovné časti:

* **Strategickú časť,** ktorá definujezásady a princípy PRM**,** Víziu mesta Košice ako reálnu predstavu o budúcnosti mesta v roku 2025 a 17 cieľov rozvoja mesta s určením spolu 37 indikátorov merania plánovaných výsledkov.
* **Programovú časť** s ôsmymi programovými oblasťami rozvoja mesta *(Košice – mesto pracovných príležitostí, Košice – bezpečné mesto, Košice – mesto kvalitnej dopravy, Košice – sociálne mesto, Košice – mesto inovatívneho vzdelávania detí a mládeže, Košice – mesto kvalitného životného a prírodného prostredia, Košice- mesto kultúry, športu aktívneho oddychu a Košice – mesto využívajúce IKT pre efektívne spravovanie)* s definovaním cieľov, opatrení a vytvorením rámca pre aktivity na plnenie príslušných opatrení a cieľov rozvoja mesta pre dané plánovacie obdobie.
* **Realizačnú a finančnú časť -** mechanizmus realizácie PRM, vrátane Akčného plánu rozvoja mesta Košice na obdobie 2016 – 2018 (AP), ktorý je vypracovaný ako súbor projektových zámerov mesta Košice (mesto ako realizátor resp. partner) a indikatívny plán financovania na realizáciu celého PRM. PRM obsahuje aj návrh aktivít/činností, ktoré na území mesta budú realizovať iné subjekty, v ktorých mesto môže plniť rolu partnera.

Akčný plán obsahuje projektové zámery zohľadňujúc predpoklad a možnosť získania jedného z najvýznamnejších externých zdrojov, ktorým sú Európske investičné a štrukturálne fondy. Preto je v realizačnom mechanizme a pri zostavení akčného plánu spracovaný návrh kriteriálneho výberu projektov/projektových zámerov do realizačnej fázy. Jedným z kritérií budú reálne možnosti získania externých zdrojov na realizáciu zámeru. V prípade úspešnosti získania externých zdrojov, najmä zdrojov EÚ, je možné z nich refinancovať aj časť už vynaložených vlastných finančných prostriedkov (napr. na projektovú prípravu, štúdie, audity a pod.), ktoré sú teraz v PZ uvedené ako požiadavka na vlastné zdroje.

* **Analytickú časť,** ktorá obsahuje časť Hodnotenie plnenia cieľov Programu hospodárskeho a sociálneho rozvoja mesta Košice za roky 2009-2014 a Profil mesta Košice, ktorý obsahuje samostatné analýzy oblastí rozvoja mesta.

Na procese tvorby PRM sa podieľalo v rámci 8 pracovných skupín celkovo vyše 150 ľudí zo samosprávy Mesta Košice, mestských častí, subjektov štátnej správy, podnikateľských subjektov a záujmových skupín sídliacich v meste Košice, ktorí sú uvedení menovite v úvode dokumentu. Do procesu tvorby PRM bola zapojená verejnosť formou pripomienkového konania, prostredníctvom zasielania pripomienok v pripomienkovom formulári na vytvorenú emailovú schránku. Odôvodnené návrhy a pripomienky verejnosti boli zapracované do PRM.

Externým konzultantom a spracovateľom PRM bola spoločnosť Karpatský rozvojový inštitút, o.z., Košice.

Novela zákona o regionálnom rozvoji ustanovuje povinnosť zosúladenia znenia existujúcich PHSR s podmienkami stanovenými novelou zákona č. 309/2014 Z.z. do 31.12.2015. PRM je východiskom pri príprave programového rozpočtu mesta a ciele a opatrenia definované v PRM budú rešpektované pri príprave rozpočtu mesta Košice na rok 2016. V prechodnom období roka 2015 finančné plnenia vyplývajúce zo schváleného programového rozpočtu mesta sú v súlade s cieľmi a opatreniami nového PRM.

Košice 11.5.2015

Oddelenie strategického rozvoja

1. Monitoring je priebežná kontrola a odpočet plnenia aktivít a plánovaných výstupov (indikátory výstupov). [↑](#footnote-ref-1)
2. Vyhodnocovanie je hodnotenie za dlhšie časové obdobie (2 roky) dosahovania cieľov prostredníctvom sledovania plnenia indikátorov výsledkov. Monitoring a vyhodnocovanie bude realizované v spolupráci s mestskými časťami, ako aj inými partnermi aktívne zapojenými v príprave a realizácii projektov rozvoja mesta. [↑](#footnote-ref-2)